Ghostbusters – Spøkelsesligaen

Ghostbusters – Spøkelsesligaen (originaltittel: Ghostbusters) er en amerikansk skrekk-komedie og science fiction-fantasy fra 1984 regissert av Ivan Reitman. Filmen handler om tre unge forskere i New York som studerer parapsykologiske fenomener. Når de mister sine jobber ved forskningsinstituttet danner de en bedrift som tilbyr bedrifter hjelp med å drive ut gjenferd og andre åndevesener som skremmer ansatte og gjester i byens bedrifter. Det dukker opp stadig flere slike fantomvesener, og det viser seg at et gudevesen fra oldtiden står bak uhyggen. Hovedrollene spilles av Bill Murray, Dan Aykroyd og Harold Ramis, mens sentrale biroller spilles av Ernie Hudson, Rick Moranis og Sigourney Weaver.

Ghostbusters ble den mest innbringende filmen på amerikansk kino i 1984.

I 1989 kom en oppfølger og i 2016 en nyinnspilling. Ingen av disse oppnådde samme popularitet.

 Handling 
Dr. Peter Venkman, Dr. Raymond Stantz og Dr. Egon Spengler er tre omstridte forskere som studerer parapsykologiske fenomener på et universitetet i New York. Når de mister jobbene sine bestemmer de seg for å starte sin egen virksomhet og etablerer derfor et firma som spesialiserer seg på utdrivelse av onde ånder og å jage spøkelser. Deres første oppdrag består i å drive vekk spøkelser på et hotell. Etterhvert blir utfordringene større, og de blir satt på sitt livs utfordring når de skal redde den vakre cellisten Dana Barrett og einstøingen Louis Tully. Helt utilsiktet åpner disse to dørene for en 8000 år gammel gud ved navn Gozer the Gozerian og en verden som byr på diverse onde og grufulle fenomener. Byens eneste redning synes å være Ghostbusters.

 Om filmen 

 Popularitet og økonomi 
Ghostbusters ble en stor publikumssuksess i USA. Den innbrakte $282 millioner på verdensbasis, hvorav hele $229 i USA. Den ble den mest innbringende filmen i USA i 1984.

Produksjonskostnadene var på ca 30 millioner dollar.

 Anmelderne 
Den ble meget godt mottatt av anmelderne, noe som gjenspeiles i at den har fått så mye som 97 % på Rotten Tomatoes. Den amerikanske filmkritikeren Roger Ebert gav den 3,5 av 4 stjerner, mens Leonard Maltin har gitt den 3 av 4 stjerner.

De norske var noe blandet. VGs anmelder gav den terningkast fem, Arbeiderbladet terningkast fire, mens Aftenposten og Dagbladet gav den terningkast tre. Anmelderen i CINERAMA gav den terningkast fem i 2009 og skrev blant annet at: «Jeg hadde i grunnen ventet en tidsmaskinfølelse, en film som først og fremst kalte på nostalgi. Det viste seg at jeg tok feil, Ghostbusters er fortsatt en frisk og fin eventyrkomedie der bare det rent tekniske har tapt seg».

 Priser 
Den ble tildelt en Saturn Award for beste fantasyfilm, en Young Artist Award for beste familiefilm og en BAFTA for beste originalsang.

 Annet 
Filmens tittelsang, "Ghostbusters", ble fremført av Ray Parker Jr. Den ble meget populær og havnet på førsteplass på den amerikanske Billboard-lista.

I 1989 kom en oppfølger kalt Ghostbusters II, og i 2016 kom en nyinnspilling. Det ble også lansert to animerte TV-serier: The Real Ghostbusters (1986-91) og Extreme Ghostbusters (1997).

 I rollene 
 Bill Murray som Dr. Peter Venkman
 Dan Aykroyd som Dr. Raymond Stantz
 Harold Ramis som Dr. Egon Spengler
 Ernie Hudson som Winston Zeddemore (fjerde medlem av ligaen)
 Sigourney Weaver som Dana Barrett
 Rick Moranis som Louis Tully
 William Atherton som Walter Peck (fra byens miljøvernetat)
 Annie Potts som Janine Melnitz
 David Margulies som Mayor Lenny
 Slavitza Jovan som Gozer (stemme av Paddi Edwards)
 Ivan Reitman som Slimer (stemme)

 Referanser 

 Eksterne lenker 


Kategori:Skrekkfilmkomedier fra USA
Kategori:Filmer fra 1984
Kategori:Engelskspråklige filmer
Kategori:Fantasyfilmer fra USA
Kategori:Filmer lagt til New York
Kategori:Filmer om overnaturlige fenomener
Kategori:Science fiction-filmer fra USA